ครม.เศรษฐกิจ เตรียมเคาะมาตรการกระตุ้นเศรษฐกิจท้ายปี 2562 มั่นใจดัน GDP โตเกินร้อยละ 2.6
ครม.เศรษฐกิจ เตรียมเคาะมาตรการกระตุ้นเศรษฐกิจท้ายปี 2562 มั่นใจดัน GDP โตเกินร้อยละ 2.6 นายกอบศักดิ์ ภูตระกูล รองเลขาธิการนายกรัฐมนตรีฝ่ายการเมือง แถลงผลการคณะกรรมการรัฐมนตรีเศรษฐกิจ ครั้งที่ 7/2562 ที่มีพลเอก ประยุทธ์ จันทร์โอชา นายกรัฐมนตรี เป็นประธานการประชุม ณ ทำเนียบรัฐบาล ว่า ที่ประชุมรับทราบประมาณการณ์เศรษฐกิจไทยในไตรมาสที่ 3 ของปี 2562 ที่โตร้อยละ 2.4 ซึ่งจะส่งผลให้ทั้งปีเศรษฐกิจไทยจะขยายตัวไม่เป็นไปตามศักยภาพ ซึ่งสภาพัฒนาการเศรษฐกิจและสังคมแห่งชาติปรับประมาณการเศรษฐกิจไทยทั้งปีโตร้อยละ 2.6 ซึ่งที่ประชุมบอกว่า ในช่วงเดือนสุดท้ายของปี 2562 รัฐบาลได้เตรียมการออกมาตรการเพื่อที่จะช่วยกระตุ้นเศรษฐกิจให้ขยายตัวได้ต่อเนื่อง โดยเฉพาะในส่วนของมาตรการการท่องเที่ยว การใช้จ่ายของประชาชนและงบลงทุนจากรัฐวิสาหกิจ ที่จะมีเม็ดเงินลงทุนถึง 115,552 ล้านบาท ซึ่งจะทำให้ภาพรวมทั้งปีเศรษฐกิจไทยขยายตัวได้เกินร้อยละ 2.6 มากกว่าที่สภาพัฒน์ประมาณการไว้ขณะเดียวกันมาตรการในการดูแลเศรษฐกิจในปี 2563 ที่ประชุมได้สรุปสาระสำคัญออกมา 5 ด้านคือ การดูแลเกษตรกร กำลังแรงงาน ผู้มีรายได้น้อย SMEs และเศรษฐกิจฐานราก ควบคู่กับการขับเคลื่อนการลงทุนภาครัฐ การขับเคลื่อนการส่งออกให้ขยายตัวไม่ต่ำกว่าร้อยละ 3 การสนับสนุนการฟื้นตัวของภาคการท่องเที่ยว โดยเป้าหมายนักท่องเที่ยวต่างชาติ 41.8 ล้านคน เพิ่มขึ้นจาก 39.8 ล้านคนในปี 2562 และการสร้างความเชื่อมั่นลงทุนภาคเอกชน มีเป้าหมาย 3,012 ล้านบาท ซึ่งคาดการณ์ว่าจะทำให้เศรษฐกิจไทยในปี 2563 เติบโตโดยที่ร้อยละ 2.7- 3.0 ท่ามกลางปัจจัยเศรษฐกิจโลกที่มีความผันผวนซึ่งตามสถิติแล้วเศรษฐกิจโลกจะชะลอตัว 2-3 ปี ซึ่งในปัจจุบันผ่านมาครึ่งทางแล้ว